
ДО
ОБЩИНСКИ СЪВЕТ
ГР. БУРГАС             
    


ДОКЛАДНА ЗАПИСКА
ОТ КРАСИМИР СТОЙЧЕВ
ЗАМ.-КМЕТ „ ФИНАНСИ, БЮДЖЕТ И ИКОНОМИКА“

ОТНОСНО: Приемане на Годишните финансови отчети на общинските еднолични търговски дружества за 2019 година. 

УВАЖАЕМИ ОБЩИНСКИ СЪВЕТНИЦИ,
Община Бургас е едноличен собственик на капитала на седемнадесет търговски дружества, от които десет лечебни заведения. Съгласно чл. 137, ал.1, т.3 от Търговския закон и чл.12, т.17 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, приемането на годишните финансови отчети на тези дружества е от компетенциите на Общински съвет - гр. Бургас, в качеството му на упражняващ правата на едноличния собственик на капитала.
В Приложение 1 към настоящата докладна записка, са представени годишните финансови отчети на седемнадесетте еднолични общински търговски дружества, изготвени съгласно изискванията на Закона за счетоводството, с приложени доклади за дейността от съответните управители, и докладите на независимите финансови одитори  за  дружествата, чийто отчети подлежат на проверка и заверка.
В Приложение 2, са представени сравнителни таблици, които съдържат  основните показатели за финансовото състояние на дружествата за отчетната 2019г. и предходната 2018г.  Изчислени са чистата стойност на имуществото, коефициенти на рентабилност на собствения капитал и продажбите, коефициенти на задлъжнялост, коефициенти за степен на мобилност на имуществото, финансова автономност, обща ликвидност.
 От обобщени данни,  е видно, че  общинските дружества са реализирали общ финансов резултат печалба в размер на 788 хил. лв. Чистата стойност на имуществото, изчислена като разлика между стойността на дълготрайни и краткотрайни активи и краткосрочни задължения е положителна величина за всички общински търговски дружества.
        През 2019г. общинските търговски дружества са извършили инвестиции със собствени средства в размер на  3 038 хил. лв.
По решение на Общински съвет – Бургас през 2019г., с  преотстъпения дивидент, общинските лечебни заведения са закупили медицинска апаратура на стойност 43 621,66 хил. лв. Освен тези средства, за общинските лечебни заведения са осигурени 217 хил. лв. от бюджета на общината, които са инвестирани в апаратура и подобряване на сградния фонд.

 „БЛАГОУСТРОЙСТВЕНИ СТРОЕЖИ“ ЕООД

	Показатели (хил. лв.)
	2017г.
	2018г.
	2019г.

	Собствен капитал
	19
	55
	51

	Дълготрайни активи
	1 225
	1431
	1 470

	Общо приходи
	6 946
	9 667
	2 565

	Общо разходи
	7 529
	9 631
	2 552

	Финансов резултат
	-583
	36
	13



Финансовата 2019г. дружеството приключва с печалба, в размер на 13 хил. лв. През 2017 и 2018г. дружеството изпълняваше договори за строително – монтажни дейности по Национална програма за енергийна ефективност на многофамилни сгради, поради което приходите и разходите са значително по-високи от реализираните през 2019г.  
Видно от представения ГФО, отчетени приходи от продажба на готова продукция – фракция и взривена скална маса през 2019г. са увеличени със 7% спрямо реализираните приходи от този вид дейност през 2018г.  
През 2019г., дружеството е извършило инвестиции със собствени средства, в размер на 61 хил. лв., за модернизация на съществуващата и внедряване на допълнителна система за производство на нови фракции бетон. Предприети са действия по преместване и въвеждане в експлоатация на трошачната система от кариера Каменар на територията на кариера Банево. 
Подписаният концесионният договор с Министерство на енергетиката за предоставяне право на ползване на кариерата в Банево за добив на инертни материали,  е включен в баланса на дружеството като нематериален актив  на стойност 250 хил. лв., а начислените по цитирания договор амортизации са в размер на 29 хил. лв.
През 2020г. „Благоустройствени строежи“ ЕООД се фокусира към основната си дейност, свързана с производството и продажбата на инертни материали. Очакванията са въведеното извънредно положение да даде отражение върху обема на продажбите, тъй като те са пряко свързани с изпълнението на големи инфраструктурни обекти.
 Към настоящия момент, „Благоустройствени строежи“ ЕООД получи финансиране от  Агенцията по заетостта по програмата 60/40, за срок от три месеца. За минимизиране на последиците от кризата, ръководството  търси и други варианти за кандидатстване по обявените икономически мерки, като се обследват и възможностите за предоговаряне на банкови кредити, при по-изгодни условия. 

„БУРГАСКИ ПАЗАРИ“ ЕООД

	Показатели (хил. лв.)
	2017г.
	2018г.
	2019г.

	Общо приходи 
	1 417
	1 381
	4 208

	Общо разходи 
	1 225
	1 277
	4 195

	Финансов резултат
	192
	104
	13

	Собствен капитал
	7 378
	7 337
	7 543

	Дълготрайни активи
	6 693
	6 690
	9 893



 Дружеството завърши 2019г. с балансова печалба, в размер на 13 хил. лв. Намалението на финансовия резултат спрямо предходната година е следствие от извършеното през м. Януари 2019г. преобразуване чрез вливане на „Хляб и хлебни изделия“ ЕООД в „Бургаски пазари“ ЕООД. 
За по-малко от година, в съответствие с взетите от Общински съвет Бургас решения, дружеството успя да оптимизира административните разходи, да разплати задълженията към доставчици и да създаде организация за по-ефективно използване на ресурсите.  В резултат от преструктурирането на дейностите, значително е нараснал обема на работа, като видно от  ГФО,  приходите и разходите са увеличени три пъти, спрямо предходната година. 
През 2019г. дружеството инвестира собствени средства в размер на 95 хил. лв., като освен в производствената и търговската дейност, са  вложени средства и в обособяване на  противопожарни минерализовани ивици, с цел превенция и опазване стопанисваните от „Бургаски пазари“ ЕООД горски територии.
През 2020г., плановете на дружеството са да продължи поетапната реконструкция и модернизация на съществуващите пазари, по примера на пазар Меден рудник и Лазур.

 „БУРГАСБУС“ ЕООД

	Показатели (хил. лв.)
	2017г.
	2018г.
	2019г.

	Общо приходи 
	23 419
	26 826
	27 764

	Общо разходи 
	27 327
	27 365
	28 412

	Финансов резултат
	-3 908
	-539
	-648

	Собствен капитал
	22 365
	21 047
	20 399

	Дълготрайни активи
	30 558
	29 232
	28 088



„Бургасбус“ ЕООД приключва финансовата 2019г. с отрицателен финансов резултат от 648 хил. лв. Увеличението спрямо 2018 година е със 109 хил. лева, съпоставимо с ръста на амортизациите – 124 хил. лева. 
Основните приходи на дружеството са от извършване на услуга от обществен интерес за превоз на пътници по общинската транспортна схема. За да изпълнява поетите ангажименти за удобен, качествен и екологичен обществен транспорт,  дружеството ежегодно инвестира в обновяване на автобусният парк, подобряване качеството на предлаганата услуга и опазване на околната среда. 
През 2019г. дружеството е извършило плащания по договори за финансов лизинг и кредити, свързани с придобиване на превозни средства  на обща стойност 1 039 хил. лв., в това число 887 хил. лева главница и 152 хил. лева лихва.  По решение на Общински съвет-Бургас, през 2019г. е сключен нов договор за кредит за финансиране доставката на 3 броя деветметрови автобуси за обслужване на вътрешноградските линии в размер на 642 хил. лева без ДДС.
Извършените инвестиции със собствени оборотни средства на дружеството са в размер на  126 хил. лв. 1 автобус за междуселищни превози, извършени са асфалтокърпежи на Автогара Запад и e изградено ново работно помещение на диспечерски пункт.
През 2019г. приходите от транспортна услуга са намалени със 173 хил. лв., а реализирания пробег с  5%, основно по междуселищните линии.  
Темпът на увеличение на разходите, превишава темпът на увеличение на приходите, което води до увеличение на счетоводната загуба с  109 хил. лв. спрямо предходната година. При анализ на финансовото състояние на дружеството, следва се има предвид, че ежегодните инвестиции  водят до увеличаване на стойността на ДМА и размера на начислената счетоводна амортизация. За 2019г. амортизационните отчисления, които са част от общите разходи на дружеството са  1 975 хил. лв. и  дават пряко отражение в размера на финансовия резултат. 
През 2019г., предоставената от Републиканския бюджет компенсация за преференциални пътувания на определени категории правоимащи,  е едва в размер на 40 на сто, а останалата част от предвидените в Наредба за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планински и други райони и за издаване на превозни документи за извършване на превозите, издадена от Министерство на транспорта, информационните технологии и съобщенията, безплатните и по намалени цени пътувания, са за сметка на дружеството.
 През 2019г. са увеличени приходите от продажбата на горива и получени финансирания. Наблюдава се спад в броят на превозените пътници за 2019г., като средно дневният брой е 63 хиляди при 64 хиляди за 2018г., което в частност е свързано с временното спиране на тролейбусните линии, поради ремонти по трасето. В резултат на редовното обслужване на вноските по кредити и лизинги дългосрочните задължения на дружеството са намалели. 
През 2019г. „Бургасбус“ ЕООД и Община Бургас, подписаха договор за финансиране на проект „Подобряване качеството на атмосферния въздух в Община Бургас чрез модернизация на обществения транспорт“, ОП „Околна среда 2014-2020г за закупуване на 56 броя нови електрически превозни средства. Това ще позволи учестяване на разписанията по натоварените градски линии и пренасочване на част от  превозните средства, към междуселищните линии.  
През настоящата година, за периода на въведеното извънредно положение, драстично намаля  броя на пътниците в градския транспорт. Въведените изисквания за дистанция не позволиха пълна оптимизация на курсовете, а въведените карантинни мерки доведоха до допълнителни разходи за предпазни средства за служители, пълна ежедневна дезинфекция на превозните средства и дезинфекция на често докосвани повърхности след всеки курс, монтаж на диспенсъри в превозните средства и зареждането им с дезинфектант за пътниците. 
Ефектът от кризата ще даде отражение в ГФО за 2020г., а към момента дружеството търси възможности да компенсира натрупаната загуба, чрез въведените от държавата икономически мерки и вече е получило одобрение по националната програма за запазване на заетостта. 

 „ДЕЗИНФЕКЦИОННА СТАНЦИЯ- БУРГАС“ ЕООД

	Показатели (хил. лв.)
	2017г.
	2018г.
	2019

	Общо приходи 
	285
	308
	362

	Общо разходи 
	257
	267
	305

	Финансов резултат
	28
	41
	51

	Собствен капитал
	105
	132
	163

	Дълготрайни активи
	42
	37
	66



През 2019г. дружеството увеличава печалбата си с 24% спрямо 2018г. и завършва с положителен финансов резултат от  51 хил. лв.  В резултат на активното търсене на нови клиенти, приходите от предоставяните услуги са увеличени с 17,7%, а в резултат от извършени продажби чрез ново въведената онлайн платформа,  приходите от стоки са увеличени с 14%.
През 2019г. са назначени двама нови служителя на длъжност „дезинфектатор“. 
 „Дезинфекционна станция-Бургас“ ЕООД продължава осъществяването на стриктна политика по отношение на материалните запаси за дезинфекция и дезинсекция, които  са с максимално висока степен на безопасност за хора, животни и щадящи околната среда и водите.
Общата стойност на направените инвестиции от дружеството през 2019г. възлизат на 25 хил. лв., с които са закупени специализирани автомобили, свързани с осъществяване предмета на дейност на дружеството. 

„ИНОВАЦИОННИ СИСТЕМИ- БУРГАС“ ЕООД

	Показатели (хил. лв.)
	2017г.
	2018г.
	2019г.

	Общо приходи 
	47
	246
	399

	Общо разходи 
	40
	243
	385

	Финансов резултат
	7
	3
	14

	Собствен капитал
	15
	15
	26

	Дълготрайни активи
	0
	27
	20



За 2019г. дружеството значително увеличава печалбата си 5 пъти и приключва с положителен финансов резултат 14 хил. лв. „Иновационни системи“ ЕООД продължава да се развива като утвърждава своя капацитет за предлагане на специфични информационни услуги, техническа и консултантска помощ и техническа поддръжка в сферата на информационните технологии. Приходите и разходите са увеличени 2 пъти спрямо предходната година, което е индикатор за надграждане на капацитета и висока конкурентоспособност на дружеството като доставчик.  
През изминалия отчетен период дружеството се фокусира към развиването на качествен екип, който успешно да разработва и реализира проекти, насочени към интелигентен растеж. Сключени са нови договори  за изграждане на проект Географска Информационна Система (ГИС) на Община Бургас; „Моментни снимки от границите – Малките градове се изправят пред предизвикателствата”;  проект платформа „Смарт Бургас”и  разширяване на системата за предоставяне на безплатни WiFi зони. Част от тези договори са приключили през отчетният период, а друга са с 3 годишен срок на изпълнение.  
През настоящата 2020 година ще приключи изпълнението на проекта „Подкрепа на предприемачеството в Бургаски регион“ в  който дружеството участва като партньор, финансиран  със средства от Оперативна програма „Развитие на човешките ресурси.
„Иновационни системи - Бургас“ ЕООД оказва непрекъсната консултантска и експертна помощ за подпомагане на общината при проучвания на проекти, подходящи за кандидатстване за безвъзмездно финансиране по различни финансови механизми и програми на ЕС свързани с прилагането на умни решения за град Бургас,  както за реализацията на интегрирани интелигентни решения.   

 „ОБРЕДЕН КОМПЛЕКС“ ЕООД

	Показатели (хил. лв.)
	2017г.
	2018г.
	2019г.

	Общо приходи 
	1 288
	1 307
	1 335

	Общо разходи 
	1 122
	1 163
	1 263

	Финансов резултат
	166
	144
	72

	Собствен капитал
	428
	489
	489

	Дълготрайни активи
	849
	909
	870



      
Дружеството приключва финансовата 2019 година с печалба, в размер на 72 хил. лв., което е с 50% по малко от предходната 2018, в резултат от извършени инвестиции със собствени средства в размер на 72 хил. лв. и допълнителни разходи за поддръжка и почистване на Гробищния парк в размер на 70 хил. лв.
Инвестициите със собствени средства са вложени в  закупуване на микробус и товарен автомобил, извършен ремонт на основна зала за помени, ремонт на плочник пред Дом на покойника, полагане на трошено-каменна настилка в три квартала на Гробищен парк, поставяне на урново съоръжение от осем броя стени и други. 
Задълженията на дружеството са текущи и се обслужват редовно, а  вземанията на дружеството са намалени двойно спрямо предходната година.   

„ЧИСТОТА“ ЕООД

	Показатели (хил. лв.)
	2017г.
	2018г.
	2019г.

	Общо приходи 
	5 773
	8 012
	4 225

	Общо разходи 
	4 903
	6 505
	3 679

	Финансов резултат
	870
	1 549
	508

	Собствен капитал
	2 815
	3 929
	3 380

	Дълготрайни активи
	2 596
	2 389
	2 100


   	
 Финансовия резултат на „Чистота” ЕООД за 2019г. е 508 хил. лв., като спрямо предходната година е отчетено намаление в размер на 1 041 хил. лв. Намалелите с близо  50%, приходи от обичайна дейност са следствие от приключилото финансиране по Националната програма по саниране на жилищни сгради, където общинското дружество осъществяваше инвеститорски контрол и реализираните през 2018г. допълнителни приходи от  строително монтажни работи на Магазия 1 и Професионална Гимназия  за компютърно програмиране.  
  През отчетната 2019г. година „Чистота“ ЕООД, инвестира собствени средства  в  машини и оборудване  за основната дейност   в размер на 57 хил. лв. Представеният годишен финансов отчет показва, че състоянието на дружеството е стабилно и независимо от кредитори. 
Ръководството на дружеството търси начин за разширяване обхвата на предлаганите услуги.

„ДЕНТАЛЕН ЦЕНТЪР I –БУРГАС“ ЕООД  

	Показатели (хил. лв.)
	       2017г.
	2018г.
	2019г.

	Общо приходи
	557
	538
	601

	Общо разходи
	548
	537
	587

	Финансов резултат
	9
	1
	14

	Собствен капитал
	229
	227
	240

	Дълготрайни активи
	233
	274
	269



Дружеството завършва отчетната 2019г. с печалба от 14 хил. лв. Оптимизирани са всички разходи,  подобрена е организацията на работа,  работните процеси и персонала, като в структурата на разходите, най- голям дял имат разходите за работна заплата,  следвани от тези за външни услуги. 
Увеличения обем от работа, дава отражение в приходната част и показва  стабилно финансово състояние на дружеството. 
Приходите от медицинска дейност бележат увеличение с 12%. Всички задължения са текущи и се обслужват редовно, което е показател за устойчивост. 
     С преотстъпения дивидент за 2018г., в размер на 702,74  лв.  дружеството извършва частично плащане за  закупуването на Сепаратор СА1- 1 бр.  във връзка  с Наредба № 1 от 09.02.2015 г. за изискванията към дейностите по събиране и третиране на отпадъците на територията на лечебните и здравните заведения, а останалата част е заплатена със собствени средства.
За подобряване  условията на работа, дружеството е инвестирало собствени средства, в размер на 13 хил. лв. за основни ремонти на сградата и медицинските кабинети.
Дружеството ще продължи да работи  в посока за създаване  на по-добри условия за наемателите и завишаване на интереса на евентуални кандидати  не извършващи конкурентни  на дружеството дейности. 

„ДКЦ - I - БУРГАС“ ЕООД  

	Показатели (хил. лв.)
	2017г.
	2018г.
	2019г.

	Общо приходи 
	1 711
	1 709
	    1 842

	Общо разходи 
	1 701
	1 705
	    1 839

	Финансов резултат
	10
	4
	       3

	Собствен капитал
	170
	806
	809

	Дълготрайни активи
	357
	921
	871


         
       През 2019 г. дружеството приключва с печалба от 3 хил. лв., като  на база предходна година няма съществени изменения във финансовия резултат. Приходите от медицински услуги са увеличени със 74 хил. лв. спрямо предходната година, като основен дял от тях  80,59% заемат услугите заплащани от Районната здравно-осигурителна каса. Приходите и разходите нарастват пропорционално. През 2019г. дружеството е изплатило обезщетения при пенсиониране и е реализирало разходи за издръжка на Центъра за деца с увреждания в Минерални бани, което дава отражение на оперативните разходи. 
С преотстъпения дивидент за 2018г., в размер на 1 892,94 лв. е  извършено  заплащане на хибриден видео принтер Sony UP-X898MD за нуждите на гастроентерологичния кабинет. През 2019г. дружеството е инвестирало собствени средства 15823,20лв. в закупуване  на още един хибриден видео принтер Sony UP-X898MD за нуждите на урологичен кабинет, БТЛ-  2 бр. апарати  за физиотерапия и ремонтни дейности в медицинското заведение. С полученото финансиране  от Община Бургас  в размер на 34 982 са закупени  Автоматичен биохимичен анализатор „ Accent -200“ за клинична лаборатория и Авторефрактометър с кератометър за офталмолотичен кабинет.
       Община Бургас спечели финансиране от Националния Доверителен Екофонд за саниране на сградата, в която се помещава медицинското заведение. Необходимите средства са съфинансиране, са заложени в капиталовата програма на общината за настоящата година. 

                                  „ДКЦ - II - БУРГАС“ ЕООД

	Показатели (хил. лв.)
	2017г.
	2018г.
	2019г.

	Общо приходи 
	1 184
	1 243
	1 348

	Общо разходи 
	1 176 
	1 235
	1 339

	Финансов резултат
	8
	8
	9

	Собствен капитал
	306
	314
	323

	Дълготрайни активи
	514
	538
	508



През 2019г. дружеството увеличава размера на счетоводната си печалба с 13%, спрямо предходните две отчетни години. През 2019г. е  увеличен броя на предоставяните от дружеството медицински услуги, което дава отражение в  увеличение на общите приходи  и общите разходи с 8% .  
През 2019 г. дружеството инвестира собствени средства  в медицинската апаратура на стойност 4 893 лв. и за текущи ремонти на сградния фонд 5000 лв. Преотстъпения от Община Бургас дивидент в размер на 4 056,42 лв. е вложен за доплащане на  закупения захранващ блок ехограф Philips EN VISOR. Със средства от община Бургас, дружеството закупи дигитален ехограф с цветен доплер Philips Clear Vue 550,  в размер на 21 600 лв. 
Осигуряване на съвременна медицинска апаратура и доброто състояние на сградния фонд са пряко свързано с предоставянето на  качествена медицинска услуга и в тази връзка, ръководството на дружеството търси варианти за привличане на външно финансиране за саниране и обновяване  на сградния фонд. 
Към настоящия момент всички годни за използване помещения в ДКЦ 2 са отдадени под наем на Общо практикуващи лекари и други специалисти,  а приходите от наеми са увеличени с 8%. 
Всички задължения, отразени в баланса на дружеството за отчетната 2019 г. са краткосрочни и се обслужват редовно. 

„КОМПЛЕКСЕН ОНКОЛОГИЧЕН ЦЕНТЪР-БУРГАС“ ЕООД 

	Показатели (хил. лв.)
	2017г.
	2018г.
	2019г.

	Общо приходи 
	28 947
	30 580
	34 630

	Общо разходи 
	28 008
	30 532
	34 591

	Финансов резултат
	939
	48
	       39

	Собствен капитал
	12 996
	13 044
	13 083

	Дълготрайни активи
	13 394
	12 687
	12 679



През 2019г. дружеството инвестира собствени средства в размер на  1 080 хил. лв. в Корпус 3, където ще се помещава Отделение по нуклеарна медицина с топ оборудване за прецизно диагностициране на онкологични заболявания, най-ранна фаза и последно поколение апарат за брахитерапия – ФЛЕКСИТРОН, за лечение на карциноми. 
През 2019г. са заплатени последните лизингови вноски на обща стойност  680 хил. лв., за закупените по решение на общински съвет мултимодален линеен ускорител и скенер.  
 С преотстъпеният дивидент, в размер на 24 112,98 лв. е извършено частично плащане на автоматизирана терапевтична система за брахитерапия. 
Въпреки големия размер на инвестиции,  дружеството приключи отчетната 2019г., с печалба в размер на 39 хил. лв. Общите разходи са увеличени с 11.6%, а общите приходи с  11%, спрямо предходната година. 
Инвестиционна програма на дружеството се изпълнява със собствени  и привлечени средства и е насочена както към закупуване на високотехнологична апаратура, така и към реконструкцията на сградния фонд. 

„МЕДИЦИНСКИ ЦЕНТЪР I- БУРГАС“ ЕООД

	Показатели (хил. лв.)
	2017г.
	2018г.
	2019г.

	Общо приходи 
	572
	614
	613

	Общо разходи 
	555
	610
	610

	Финансов резултат
	17
	4
	3

	Собствен капитал
	840
	844
	847

	Дълготрайни активи
	896
	882
	863


Дружеството реализира печалба в размер на 3 хил. лв., за 2019г.  Не се отчита увеличение на общите разходи  и на общите приходи спрямо предходния отчетен период. 
 Продължава партнирането с различни фирми и структури в областта на трудовата медицина, в резултат на което приходите от профилактични медицински прегледи на служители по сключени договори за трудова медицина са увеличени с 12%, спрямо  2018г. 
 С преотстъпеният от Община Бургас дивидент за 2018 г. в размер на 2 087,19лв. дружеството е извършило частично плащане на закупената медицинска апаратура Диоптромер CCQ – 800 за офталмологичен кабинет, а с финансова помощ от общината, в  размер на 20 хил. лева са закупени Урофлоуметър  DAN 3000 за урологичен кабинет, портативен 6 канален ЕКГ апарат ЕСG 6006; BTL-4625 SMART -  2 канален, Скринингов спирометър за функционално изследване на дишането. 
За подобряване  условията на работа са  извършени ремонтни дейности   в размер на 9 676,80 лв. собствени средства на физиотерапевтичното  отделение и е закупен климатик  NORD STAR на стойност 2470,80 лв.
     Лечебното заведение поддържа финансова стабилност, всички задължения в баланса са текущи и се обслужват редовно и към 31.12.2019г. няма дългосрочни задължения.
 Сред основните акценти в поставените цели и задачи са въвеждането на съвременни методи за диагностика, лечение и рехабилитация, с което ще се разшири обема на предлаганите  медицински услуги.

„МЕДИЦИНСКИ ЦЕНТЪР II- БУРГАС“ ЕООД   

	Показатели (хил. лв.)
	2017г.
	2018г.
	2019г.

	Общо приходи 
	460
	507
	479

	Общо разходи 
	459
	505
	496

	Финансов резултат
	1
	2
	 -17

	Собствен капитал
	172
	173
	      154

	Дълготрайни активи
	335
	270
	264



   Отчетната 2019г., дружеството  приключва  със загуба в размер на 17 хил. лв., в резултат на възникнали  извънредни разходи за съдебни разноски и обезщетения в размер на 13 хил. лв.   В структурата на разходите,  най-голям относителен дял заемат разходите за възнаграждения. 
   Приходите  от медицинска дейност, профилактични прегледи и наем са увеличени 9 %.
С преотстъпеният от Община Бургас дивидент за 2018 г. в размер на 830,95лв. дружеството е извършило частично плащане на закупената  медицинска апаратура – Портативен ехограф  ZONGARE V-3 и принтер MITSUBISHI за  нуждите на лечебното заведение. 
За подобряване  условията на работа, дружеството е инвестирало собствени средства в цялостно обновяване  на звено физиотерапия, обособяване на процедурен кабинет за лечебен масаж, както и озеленяване на прилежащите площи на лечебното заведение. 
 Показателите сочат, че „Медицински център ІІ – Бургас“ ЕООД отчита финансова стабилност и  не е изложено на лихвен риск, тъй като няма задължения към финансови институции и  доставчици. Всички задължения на дружеството са текущи и се обслужват редовно.

 „МЕДИЦИНСКИ ЦЕНТЪР III- БУРГАС“ ЕООД

	Показатели (хил. лв.)
	2017г.
	 2018г.
	    2019г.

	Общо приходи 
	3 980
	163
	98

	Общо разходи 
	5 053
	197
	145

	Финансов резултат
	-1 073
	-34
	-47

	Собствен капитал
	3 367
	156
	110

	Дълготрайни активи
	35
	24
	43



Отчетната 2019 г. дружеството приключва с отрицателен финансов резултат - загуба от 47 хил. лв. Увеличението на загубата спрямо предходната година е следствие от намалените приходи по договора с РЗОК, платените услуги запазват нивото си спрямо предходната година, а извършени профилактични прегледи по здравно-осигурителни фондове са увеличени с 16 хил. лв. Приходите от финансирания за дълготрайни активи са в размер на 5 хил. лв. и  отразяват размера на начислените амортизации на дълготрайни активи, закупени с отпуснати средства  от Община Бургас. 
 Община Бургас финансира с 20 000 лв. дружеството, за закупуване  на  апарат за раздвижване на горен крайник FISIOTEK HP на  обща стойност   27 696 лв., а  остатъкът  от сумата  бе заплатена със собствени средства, в размер на 7 696 лв., което от своя страна даде отражение върху финансовия резултат.
По договор с Община Бургас дружеството предоставя специализирани медицински услуги на спортисти и допълнителни рехабилитационни процедури на деца с ДЦП и гръбначни изкривявания, като за 2019г. са извършени 2 198 броя прегледи. Задълженията са текущи и се обслужват редовно.
Ръководството се фокусира към разработване на здравни програми на професионално ниво за социално значими заболявания и търсене на нови възможности за увеличаване приходите на лечебното заведение.   

 „СПЕЦИАЛИЗИРАНА БОЛНИЦА ЗА АКТИВНО ЛЕЧЕНИЕ ПО ПФЗ-БУРГАС“ ЕООД

	Показатели (хил. лв.)
	2017г.
	     2018г.
	2019г.

	Общо приходи 
	1 819
	1 777
	2 071

	Общо разходи 
	1 815
	1 803
	2 043

	Финансов резултат
	4
	-26
	28

	Собствен капитал
	287
	259
	    287

	Дълготрайни активи
	342
	322
	362



 Отчетната 2019г. дружеството увеличава финансовия си резултат с 54 хил лв. на база предходна година  и приключва с печалба от 28 хил. лв. Видно от представения годишен финансов отчет приходите от оперативна дейност са увеличени  с 16%, спрямо предходната година, като приходите от медицински услуги са нараснали с 19%, а тези от финансирания  с 12%., в резултат на постъпили плащания  от  Министерство на здравеопазването за борба с туберкулозата.  
 Увеличения обем на предоставените от дружеството услуги, е свързан с 13% по-високи разходи. 
През 2019 г. Община Бургас е осигурила финансиране в размер на 40 хил. лв., за обезпечаване на дейността на дружеството, а „СБАЛ ПФЗ-Бургас“ ЕООД инвестирало 80 хил. лв. собствени средства, за  закупуване на  медицинска апаратура и оборудване.
 С цел намаляване заболеваемостта от туберкулоза дружеството провежда четири пъти годишно профилактични кампании с безплатни прегледи и консултации за ранно откриване и превенция на заболяването, като само през отчетния период са преминали 4 060 лица.
  Съгласно представения баланс към 31.12.2019г. дружеството обслужва своевременно задълженията си. Размерът на краткотрайните активи запазва нивата спрямо 2018 г., което е индикатор за добра ликвидност.  
       В резултат на усилията на ръководството, въпреки натовареността на лечебното заведение, високите цени на пазара на лекарствени продукти и медицински консумативи, както и недостига на кадри, „СБАЛ ПФЗ-Бургас“ ЕООД продължава да обслужва контингента от пациенти на територията на региона, както и да работи по програми, насочени към превенция на рисковите групи от населението. 

„ЦЕНТЪР ЗА КОЖНО-ВЕНЕРИЧЕСКИ ЗАБОЛЯВАНИЯ- БУРГАС“ ЕООД

	Показатели (хил. лв.)
	2017г.
	    2018г.
	2019г.

	Общо приходи 
	266
	339
	85

	Общо разходи 
	305
	315
	87

	Финансов резултат
	-39
	24
	-2

	Собствен капитал
	20
	39
	37

	Дълготрайни активи
	56
	49
	45



Годишния финансов отчет на "Център за кожно - венерически заболявания - Бургас" ЕООД, обхваща периода от 01.01.2019г. до 31.07.2019г., тъй като съгласно Решение по т.28 от Протокол №52 от 18.12.2018г. на Общински съвет – Бургас и решение от 10.05.2019год. на Министъра на здравеопазването на Република България, считано от 01.08.2019г. „Център за кожно-венерически заболявания - Бургас“ ЕООД преустанови дейността си като лечебно заведение и е в процедура по ликвидация. 
За отчетния период, дружеството отчита общи приходи в размер на 85 хил. лв. и общи разходи в размер на 86 хил. лв. Задълженията на дружеството са краткосрочни,  в размер на 25 хил. лв. ще бъдат погасени в определения от Общински съвет – Бургас срок за приключване на процедурата по ликвидация, който съгласно решение по т. 27 от заседание, проведено на 27.05.2020г. на Общински съвет (Протокол № 10) е 23.08.2020г.
„ЦЕНТЪР ЗА ПСИХИЧНО ЗДРАВЕ-БУРГАС“ ЕООД

	Показатели (хил. лв.)
	2017г.
	2018г.
	2019г.

	Общо приходи 
	2 482
	2 813
	3 227

	Общо разходи 
	2 481
	2 793
	3 205

	Финансов резултат
	1
	20
	22

	Собствен капитал
	343
	363
	384

	Дълготрайни активи
	67
	59
	92



  Дружеството приключва  финансовата 2019г. с печалба от 22 хил. лв. Видно от  годишния  финансов отчет приходите от финансиране от Министерство на здравеопазването са увеличени с  18,5%, спрямо предходната отчетна година, а  нетните приходи от продажба са намалени с  4%. 
Общо разходите за оперативна дейност са увеличени с 15% през текущия период, като в тяхната структура,  81% заемат разходите за персонала. Задълженията на дружеството са с текущ характер и се обслужват редовно. 
През 2019г. дружеството инвестира преотстъпения дивидент от Община Бургас за 2018 г. в размер 9 846,12лв., в закупуването на 7 броя компютърни конфигурации с лицензиран софтуер и инвестира собствени средства, в размер на 76 хил. лв. за текущи ремонти в сградата, в която извършва дейността си. 
През 2020г. ръководството ще продължи да инвестира собствени средства за обновяване на сградния фонд и подобряване на битовите условия, както и ще търси нови възможности за участие по инициативи, насочени към удовлетворяване на потребителите на психично здравна помощ. 
Към настоящата докладна записка са приложени всички годишни финансови отчети на общинските търговски дружества, изготвени на принципа за действащо предприятие, заедно с годишните доклади за дейността на управителите, в съответствие с изискванията на Закона за счетоводство. Приемането на годишните финансови отчети е от компетенциите на Общински съвет-Бургас, в качеството му на Общо събрание.
Предвид изложеното и на основание чл.137, ал.1, т.3 от Търговски закон и чл.12, т.17 от Наредба за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас,  предлагам Общински съвет - Бургас в качеството си на упражняващ правата на едноличния собственик на капитала в търговските дружества със сто процента общинско участие, да вземе следните

Р Е Ш Е Н И Я:
І. Приема годишните финансови отчети за 2019г. на търговските дружества със сто процента участие на Община Бургас в капитала, както следва:
1. „Благоустройствени строежи”  ЕООД 
2. „Бургасбус” ЕООД
3. „Бургаски пазари” ЕООД
4. „Дезинфекционна станция - Бургас” ЕООД
5. „Иновационни системи - Бургас“ ЕООД
6. „Обреден комплекс” ЕООД
7. „Чистота” ЕООД
8. „Дентален център -1 Бургас” ЕООД
9. „Диагностично-консултативен център І -Бургас” ЕООД
10.  „Диагностично-консултативен център ІІ- Бургас” ЕООД
11.  „Комплексен онкологичен център - Бургас” ЕООД
12.  „Медицински център І -Бургас” ЕООД
13.  „Медицински център ІІ- Бургас” ЕООД
14.  „Медицински център ІІІ- Бургас” ЕООД
15.  „Специализирана болница за активно лечение по пневмофтизиатрични заболявания - Бургас” ЕООД
16.  „Център за кожно-венерически заболявания - Бургас” ЕООД 
17.  „Център за психично здраве - Бургас” ЕООД.
ІІ. Задължава управителите на общинските търговски дружества да публикуват в Търговския регистър годишните финансови отчети, приети от Общото събрание в изпълнение на чл.38, ал.1, т.1 от Закона за счетоводството.

Приложения:
Приложение № 1 - Годишни финансови отчети за 2019г. на седемнадесет еднолични общински търговски дружества.
Приложение № 2 - Сравнителни таблици за финансовото състояние на дружествата за отчетната 2019г. и предходната 2018г.


С уважение,
КРАСИМИР СТОЙЧЕВ
ЗАМ.-КМЕТ „ФИНАНСИ, БЮДЖЕТ И ИКОНОМИКА”

